LUR van Mpumalanga afgedank ná moordklagteMandla Msibi (Foto: Facebook) Mandla Msibi, LUR vir landbou, landelike ontwikkeling, grondsake en omgewingsake in Mpumalanga, is van sy amp onthef kort nadat hy Dinsdag in die hof verskyn het op aanklagte van moord en poging tot moord. Refilwe Mtsweni-Tsipane, premier van Mpumalanga, het Dinsdagaand tydens ’n mediakonferensie gesê sy het besluit om Msibi van sy amp te onthef in die lig van die erns van die aanklagte teen hom. Die premier het voorts gesê die ANC het ’n bepaalde morele standaard gestel waaraan sy openbare verteenwoordigers moet voldoen. Die LUR vir samewerkende regering en tradisionele sake (Cogta), Busisiwe Shiba, sal voortaan in Msibi se pos waarneem. Msibi bly egter lid van die provinsiale wetgewer. Maroela Media het vroeër berig Msibi is Maandagoggend in hegtenis geneem nadat hy hom, vergesel van sy prokureur, aan die polisie op Mbombela oorgegee het. Die saak hou verband met die skietdood van twee mense en die wond van ’n derde persoon in Augustus vanjaar. Die drie is in Mbombela geskiet. Die 45-jarige Msibi se inhegtenisneming is die derde in verband met die ondersoek. Die ANC in Mpumalanga het intussen sy teleurstelling en skok oor die bewerings teen Msibi uitgespreek. “Die ANC neem hierdie aantygings teen Msibi uiters ernstig op aangesien dit ons Grondwet wat die lewensreg van elke burger beskerm, oortree,” sê Lindiwe Ntshalintshali, waarnemende provinsiale sekretaris van die ANC. Msibi verskyn weer Woensdag in die Mbombela-landdroshof waar sy aansoek om borgtog hervat sal word.